Vakbonde gaan appelleer oor Mango-besluitVakbonde sê hulle wou ook ŉ situasie voorkom waar konsultante weer meer as R200 miljoen verdien het – soos in die geval van die SAL se sakereddingsproses – terwyl werkers sonder salarisse sit. (Foto: Elaine Krige) Die Mango-vlieëniersvereniging (MPA), die Suid-Afrikaanse Kajuitbemanningsvereniging (Sacca) en die metaalwerkersvakbond Numsa gaan appelleer teen ŉ hofbeslissing wat die laekostelugredery Mango se aansoek om in vrywillige sakeredding geplaas te word, toestaan. Op hul beurt is die vakbonde se aansoek om die redery in sakeredding te laat plaas deur die Johannesburgse hooggeregshof van die hand gewys. Die vakbonde sê in ŉ gesamentlike verklaring hulle is bekommerd dat ŉ “gevaarlike regspresedent” deur die uitspraak geskep kan word. “Ons is teleurgesteld met die besluit. Ons het ŉ billike en deursigtige proses in samewerking met Mango se bestuur gevra, wat die rede is waarom ons die hof genader het,” lui die verklaring. Die vakbonde sê gegewe die “rampspoedige” sakereddingsproses by die Suid-Afrikaanse Lugdiens (SAL), waarvan Mango ŉ filiaal is, het hulle gehoop sake sou dié keer anders verloop. Die SAL se sakereddingsproses is in April vanjaar eers afgehandel nadat die redery reeds in Desember 2019 in sakeredding geplaas is. “Ons wou ŉ werklike omkeerstrategie verseker wat nie gegrond is op afleggings nie, maar om die onderneming op die duur volhoubaar te maak.” Vakbonde sê hulle wou ook ŉ situasie voorkom waar konsultante weer meer as R200 miljoen verdien het – soos in die geval van die SAL se sakereddingsproses – terwyl werkers sonder salarisse sit. Volgens die vakbonde is hulle veral bekommerd daaroor dat maatskappye ŉ resolusie oor sakeredding in teorie kan deurvoer, maar dit in werklikheid nooit indien nie. “Dit was die geval met die Mango-raad wat drie en ŉ half maande lank op die resolusie gesit het. Hulle kan dit dan later gebruik as ŉ likwidasie-aansoek teen die maatskappy gebring word.” Die vakbonde sê ten spyte van die hofbeslissing is hulle tevrede dat Mango steeds gedwing is om in ŉ sakereddingsproses te gaan. Hulle meen as dit nie vir hul volgehoue druk was nie, die departement van openbare ondernemings Mango se ineenstorting sou toelaat en likwidasieprosesse die redery in die gesig sou staar. “Dit was die geval by SA Express waar die departement bloot sy arms gevou het en geweier het om die redery teen likwidasie te beskerm. Was dit nie vir die ingryping van vakbonde soos Numsa en Sacca nie, sou SA Express vandag gelikwideer gewees het,” sê Irvin Jim, algemene sekretaris van Numsa. Ook Jordan Butler, voorsitter van die vlieëniersvereniging, sê werkgeleenthede is nie net by Mango nie, maar dwarsdeur die waardeketting gered. Zazi Nsibanyoni-Mugambi, president van Sacca, sê die ware toets lê egter daarin om te sien hoe vinnig geld vir salarisse beskikbaar gestel word en hoe vinnig die redery sy bedrywighede hervat. Al die redery se vlugte is laat verlede maand onbepaald opgeskort. Die vakbonde sê hulle wag nou op die hof se redes vir die beslissing in Mango se guns.